Diari Oficial de la Generalitat Valenciana


Sumari del DOGV 2955, del 20-03-1997 (1997/814495)

ORDRE de 25 de febrer de 1997 , de la Conselleria d'Agricultura, Pesca i Alimentació, per la qual es convoca les comunitats de regants i associacions d'agricultors per a formular peticions o propostes en relació amb la utilització d'aigües per a reg, a l'empara del Decret 47/1987, de 13 d'abril, del Consell de la Generalitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1997/02/25/(1)/dof/vci/html**

### Dades del document

Número de DOGV
:   2955

Data del DOGV
:   20-03-1997

Secció del DOGV
:   DISPOSICIONS GENERALS

Número del document
:   1997/814495


Data del document
:   25-02-1997

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

ORDRE de 25 de febrer de 1997 , de la Conselleria d'Agricultura, Pesca i Alimentació, per la qual es convoca les comunitats de regants i associacions d'agricultors per a formular peticions o propostes en relació amb la utilització d'aigües per a reg, a l'empara del Decret 47/1987, de 13 d'abril, del Consell de la Generalitat Valenciana.  
Davant la necessitat d'impulsar les actuacions en els processos de racionalització d'aigües per a reg, conjuminant les possibilitats que se'n deriven amb les necessitats pressupostàries, procedeix, d'acord amb l'article 3 del títol I del Decret 47/1987, de 13 d'abril, del Consell de la Generalitat Valenciana, convocar públicament les comunitats de regants i associacions d'agricultors perquè formulen les peticions o propostes en relació amb la utilització de les aigües per a reg.  
Per això, i fent ús de les facultats que tinc atribuïdes,  
ORDENE  
Article 1  
Convocar les comunitats de regants i associacions d'agricultors perquè puguen formular les peticions que pretenguen en relació amb la utilització de les aigües per a reg, d'acord amb el que es disposa en els articles 1, 2 i 8 de la Llei de la Generalitat Valenciana 7/1986, de 22 de desembre, i en l'article 3 del Decret 47/1987, de 13 d'abril, del Consell de la Generalitat Valenciana.  
Article 2  
1. Les peticions s'hauran de presentar en el termini d'un mes, comptador des de la data de publicació d'aquesta convocatòria, en les direccions territorials de la Conselleria d'Agricultura, Pesca i Alimentació o en qualsevol dels altres llocs als quals es refereix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Les direccions territorials facilitaran impresos de sol·licitud.  
2. A les sol·licituds s'acompanyarà la documentació complementària que figura en l'annex d'aquesta ordre.  
3. S'estableix un termini de 6 mesos per a resoldre les sol·licituds, comptadors a partir de la data en què es presenten, les quals s'entendran desestimades si transcorregut aquest termini no s'ha emés la resolució corresponent.  
4. L'import global màxim destinat a les subvencions corresponents a l'exercici de 1997 pujarà a 043.042.200 de pessetes, sense perjudici dels increments que puguen produir-se una vegada finalitzat el procés d'incorporació de romanents d'exercicis anteriors, quantitat que es farà efectiva a càrrec del capítol VII, programa 531.10, línia 169, dels pressupostos de la Generalitat Valenciana.  
Article 3  
En el supòsit que el conjunt de sol·licituds de subvenció represente una quantitat que supere l'import global màxim indicat en l'article anterior, la Conselleria d'Agricultura, Pesca i Alimentació procedirà a la valoració de les sol·licituds, amb l'excepció d'allò que s'indica en els articles 22 i 23 del Decret 47/1987, de 13 d'abril, del Consell de la Generalitat Valenciana, d'acord amb la seua representativitat (nombre d'agricultors i superfície afectada) i al barem acumulatiu següent:  
a) Sol·licituds relatives a projectes d'obres de:  
Transformació de sistema tradicional a reg localitzat.  
Millora que supose reducció significativa de pèrdues d'aigua.  
Actuacions que incrementen la disponibilitat del recurs.  
b) Sol·licituds relatives a projectes d'obres que:  
Permeten la reutilització d'aigües depurades.  
Faciliten una millor disponibilitat o distribució de l'aigua per a reg.  
c) Sol·licituds relatives a projectes d'obres de:  
Millora o substitució de séquies, canonades o canalitzacions i, en general, de les xarxes de distribució d'aigua per a reg.  
A l'efecte de la valoració abans esmentada, també es tindrà en consideració la localització en zones que, declarades com a espai natural protegit, es troben incloses, així mateix, en la llista de zones humides d'importància internacional (Conveni RAMSAR, de 2 de febrer de 1971, ratificat per l'instrument de 18 de març de 1982), sempre que les actuacions previstes no contravinguen el que es disposa en els instruments de gestió respectius i, molt especialment, en aquelles altres que tradicionalment patisquen un dèficit hídric pronunciat.  
Les subvencions que es concedisquen les aprovarà la Conselleria d'Agricultura, Pesca i Alimentació i les ratificarà, si escau, el Consell de la Generalitat Valenciana, i no podran excedir els percentatges sobre el cost real de les obres establides en l'article 20 del decret esmentat.  
Article 4  
1. D'acord amb el que s'estableix en els articles 4 i 8 de l'esmentat Decret 47/1987, les peticions, després del seu estudi, seran classificades en dos grups: aquelles per a les quals s'estime necessària la redacció d'un projecte de pla d'utilització d'aigua per a reg i aquelles altres en les quals no se n'observe la necessitat.  
2. Aquesta classificació donarà lloc, si escau, a les actuacions que s'estableixen en els títols II i III de l'esmentat decret i, per als dos casos, quan procedisca, a les determinades en el títol IV.  
Article 5  
Les obres subvencionades podran executar-se, segons la seua dimensió funcional i econòmica, dins de l'exercici pressupostari de 1996, o podrà programar-se'n l'execució amb caràcter plurianual. En el primer cas, les obres hauran de quedar acabades i justificada l'execució en el corresponent exercici corrent, abans del 30 de novembre de 1997 i, en el segon, serà objecte de subvenció, exclusivament, la quantitat corresponent a la inversió efectivament realitzada i justificada en cada any.  
Article 6  
1. Les ajudes econòmiques es determinaran d'acord amb les quanties establides en l'article 20 del Decret 47/1987, de 13 d'abril.  
Aquestes ajudes es fixaran, inicialment, per referència als pressupostos màxims auxiliables derivats dels projectes tècnics o mòduls -tipus aprovats després dels tràmits de supervisió. L'import definitiu d'aquestes ajudes es determinarà aplicant aquests coeficients al cost real de la inversió efectivament realitzada i es justificarà mitjançant l'aportació de certificats d'obra i un informe favorable del facultatiu de l'administració designat amb aquesta finalitat, tant de l'execució d'aquella com de la seua congruència amb el projecte aprovat.  
En cap cas l'ajuda, calculada de la manera descrita, podrà superar l'import de la subvenció fixat inicialment.  
2. Els concessionaris de les subvencions hauran d'acreditar el compliment de les obligacions fiscals i de les que els afecten respecte a la Seguretat Social.  
Article 7  
La descripció i valoració de les obres objecte d'auxili es recollirà en un projecte tècnic que es podrà acompanyar a la sol·licitud esmentada. Si el pressupost és inferior a 79.688.394 de pessetes, aquest projecte es pot substituir per una memòria valorada que, com a mínim, inclourà la documentació següent:  
Descripció i justificació de les obres, amb indicació de la superfície i el nombre d'agricultors afectats per la millora.  
Plànols de situació, planta, seccions, etc. suficients per a la correcta definició i mesurament de les obres.  
Mesuraments i pressupostos, amb la inclusió de quadres de preus descompostos i la distribució en pressupostos parcials i general.  
En tots els casos, s'inclourà un estudi agronòmic realitzat per un tècnic competent en agronomia en el qual es justifiquen degudament les dotacions de reg projectades, la disponibilitat de l'aigua, els càlculs hidràulics i qualssevol altres dels quals es deduïsquen les decisions que prevegen la millor utilització del recurs.  
Si els projectes d'obra o les memòries valorades estigueren redactats per equips tècnics multidisciplinars, se'n faran constar els components i les titulacions tècniques corresponents.  
En tot cas, el projecte d'obra o la memòria valorada estarà visat pel col·legi professional de l'autor o el coordinador director d'aquest.  
DISPOSICIONS FINALS  
Primera  
Es faculta la Direcció General de Política d'Estructures, Regadius i Desenvolupament Rural perquè dicte les disposicions que calguen per al desplegament d'aquesta ordre.  
Segona  
Aquesta ordre vigeix des de l'endemà de la publicació en el Diari Oficial de la Generalitat Valenciana.  
València, 25 de febrer de 1997  
La consellera d'Agricultura, Pesca i Alimentació,  
MARIA ÀNGELS RAMÓN-LLIN I MARTÍNEZ  
ANNEX  
Proposta de racionalització d'aigua per a reg (conformement amb el Decret 47/1987, de 13 d'abril, del Consell de la Generalitat Valenciana)  
- Certificat de l'acord de sol·licitud, reflectit en acta amb acord de petició d'ajudes, facultats de representació i termini d'execució de les obres.  
- Ordenances o estatuts de la comunitat de regants o associació d'agricultors.  
- Documentació que acredite el compliment de les obligacions fiscals i front a la Seguretat Social (certificat de l'Agència Tributària i de la Tresoreria de la Seguretat Social).  
- Entitat bancària, agència, localitat i número de compte (certificat de l'entitat bancària).  
- Còpia del document d'identificació fiscal.  
- Exposició del problema: situació actual, agricultors i superfície afectada, etc.  
- Solucions proposades pel peticionari: objectius proposats, estalvi d'aigua estimat, etc.  
- Cost aproximat de les obres i calendari previst d'execució, per anualitats, segons el peticionari.  
- Altres (especifiqueu).


Còpia Permalink ELI